হোয়াট বেঙ্গল থিংকস টুডে, ইন্ডিয়া থিংকস টুমরো— মহামতি গোখেল একথা বলে থাকুন আর না-থাকুন, মাঝেমধ্যেই এই কহাবতটি নির্জলা সত্যি হয়ে দেখা দেয়। কিন্তু ওই যে, ভারতবর্ষ আজ আর বাংলা থেকে কোনও শিক্ষাই গ্রহণ করে না! করলে এমনটা ঘটত না। যেদিন দেশপ্রিয় পার্কের ম্যাগনাম সাইজের দুর্গা ঠাকুর ফ্লপ করল, সেদিনই সর্বভারতীয় লেভেলে আলোচনা হওয়া উচিত ছিল, ‘এত বড়’ ট্যাগ লাগিয়ে কোনও কিছু করার আগে পাঁচ বার ভাবা প্রয়োজন।
দেশপ্রিয় পার্কের ‘বড় দুর্গা‌’-র পরে যদি কোনও ‘বড়’ ধামাকা হয়ে থাকে, তা হয়েছে পাকিস্তান-অমৃতসর সীমান্তে। ‘শত্রু’ দেশ পাকিস্তানকে সবক শেখাতে সেই সীমান্তে উত্তোলিত হয়েছে এক সুবিশাল তিরঙ্গা। পাঁচ সপ্তাহ আগে এই ‘মহাপতাকা’-র উদ্বোধন হয়েছে। কিন্তু এই পাঁচ সপ্তাহে পাকিস্তানকে সবক শেখানো দূর অস্ত, সে দেশে হাসির খোরাক হয়ে দাঁড়িয়েছে এই ‘মহাপতাকা’। কিছুতেই ম্যানেজ করা যাচ্ছে না ১০০ কিলোরও বেশি ওজনের পতাকাটিকে। উত্তোলিত অবস্থায় সে বার বারই লটকে পড়ছে, নেতিয়ে যাচ্ছে। আর এই বিষয়টাকে নিতে দেদার হাসি-মজায় মেতেছে পাক গণমাধ্যম।
ওয়াঘা সীমান্ত থেকে দৃশ্যমান এই পতাকা পাকিস্তানের মুখের উপরে পতপত করে উড়বে, এমনটাই ভেবেছিলেন অমৃতসর ইমপ্রুভমেন্ট ট্রাস্ট-এর কর্তারা। কিন্তু তাঁদের যাবতীয় আশায় জল ঢেলে পতাকার চেহারা যা দাঁড়াচ্ছে, তা আর ভদ্রলোকের পাতে দেওয়া যায় না। পাকিস্তানের সংবাদপত্র ‘এক্সপ্রেস ট্রিবিউন’-এর একটি প্রতিবেদনে পরিষ্কার লেখাই হয়েছে, আবহাওয়ার কারণে ভারতের জাতীয় পতাকার এমন হাঁড়ির হাল।
সর্বভারতীয় এক ওয়েবসাইটের খবর অনুযায়ী, পতাকার দেখভালে নিয়োজিত আধিকারিকরাও জানিয়েছেন, এই বিশাল পতাকাকে তাঁরা ‘ম্যানেজ’ করতে পারছেন না। অতিরিক্ত ওজনের কারণে বিপুল উচ্চতায় সেই পতাকা ঠিকমতো উড়তে পারছে না। হাওয়াই হয়ে দাঁড়াচ্ছে প্রধান অন্তরায়। ১১০ মিটারের পতাকাদণ্ডের উপর, ১২০ ফুট লম্বা ও ৮০ ফুট চওড়া এই পতাকা নিয়ে এই মুহূর্তে বেজায় বিব্রত ভারত— এমন এক মেসেজই ছড়িয়ে পড়ছে পাকিস্তানের মিডিয়া ও সোশ্যাল মিডিয়ায়।